แหม่ถ้าพูดถึง "โรตี" แบบบ้านๆ ที่ยุคอารยธรรมนำพาเข้ามาจากเหล่าบรรดา "อาแขก-อาบัง" ทั้งหลายแหล่ ตอนเล็กๆ การที่ร้านเข็นผ่านหน้าบ้านนี่แล้วขอตังค์พ่อแม่ได้นี่เรียกว่าดีใจน้ำตาไหลเลยทีเดียว มาวันนี้ก็ปรับเปลี่ยนไปตามยุคตามสมัยให้ดูน่ากินพร้อมกับราคาที่ขึ้นไปเรื่อยๆ ตามกระแสสังคมวันนี้ผมเจอร้านโรตีที่ดูน่ารับประทานมาฝากเอาไว้ในมือเธอกันซักชิ้นนะครับ

- โรตีกรอบ 7-11 ชุมชนซอยรุ่งเรือง ที่ผมระบุว่าขายประจำอยู่ที่นี่ก็เพราะผมถามกับเจ้าตัวว่าเขามาขายเป็นประจำหละครับ ตั้งแต่ช่วงสายๆ ไปถึงราวๆ บ่ายโมงบ่ายสองโมง ณ ป้ายรถเมล์แห่งนี้ ขายโรตีที่มีมาตั้งแต่โบราณนานสืบทอดต่อกันมา ปัจจุบันมีการเพิ่มเติมหลายอย่าง แล้วแต่จะประยุกต์กันให้ดูน่าซื้อในยุคปัจจุบัน

- บรรยากาศร้าน โรตีกรอบ 7-11 ชุมชนซอยรุ่งเรือง ก็ยืนซัดทอดกันตรงป้ายรถเมล์เลยครับ แต่ป้ายรถเมล์จุดนี้ค่อนข้างจัดเป็นระเบียบดีมากๆ เลย (ถ้าป้ายรถเมล์ได้มาตรฐานแบบนี้ทุกที่คงดีมากเลยครับ) มันเลยทำให้ร้านดูน่าซื้อน่ายืนพูดคุยเป็นลูกค้ากันเหมาะดีครับ

- การบริการของร้าน โรตีกรอบ 7-11 ชุมชนซอยรุ่งเรือง อาบังคนนี้พูดจาดีนะครับ ส่วนใหญ่โรตีที่ขายโดย "แขก" แท้ๆ เนี่ยจะไม่ค่อยต่อล้อต่อเถียงอะไรมากหรือสีหน้าไม่พอใจอะไรหรอก เรียกง่ายๆ ก็ "ก้มหน้าก้มตาขายของลูกเดียว" โดยร้านนี้จะมีไม่กี่แบบให้เลือก คือ โรตีธรรมดา (ม้วนกระดาษใส่นม,น้ำตาล), โรตีใส่ไข่ (นม,น้ำตาล), โรตีใส่กล้วย (นม,น้ำตาล), และสุดท้าย โรตีกรอบ (ราดนมข้นหวาน) เท่านี้ครับ

- คุณภาพของโรตีและราคา โรตีกรอบ 7-11 ชุมชนซอยรุ่งเรือง ก็เป็นมาตรฐานสำหรับร้านแนวรถเข็นแบบนี้นะครับ ตอนผมเด็กๆ เนี่ยแบบธรรมดา 2 บาทเอง ใส่ไข่ 7 บาท มีสองแบบไม่เหมือนเดี๋ยวนี้ เริ่มต้นที่ 10 บาท ไปจนถึง 20 บาท เท่านั้น (หรือมากกว่าขึ้นอยู่กับอาหารที่ใส่และทำเลที่ตั้ง แต่สำหรับผมเท่าที่เห็นเนี่ย ผมดูเขาใช้ของสดใหม่ดีนะครับ รวมถึงเรื่องน้ำมันการทอด ซึ่งทอดกำลังดีสีสวย แบบกรอบก็กรอบนอกโปร่งในสะใจคนชอบสไตล์กรอบสุดๆ แต่สำหรับผม ชอบแบบทอดพอสุกแล้วเหนียวนุ่มใส่นมอย่างเดียวไม่โรยน้ำตาลมากที่สุดครับ แต่วันนี้ที่ลองแบบกรอบก้อเพราะ เขาทำสวยงามสะอาดน่าซื้อดี สนนราคากล่องละ 20 บาท ครับอิ่มยันลูกหลาน เพราะเยอะมากก็คงจะปริมาณเท่ากับแบบธรรมดา 2 อันรวมร่างกันครับ กล้วยที่ใช้เป็นกล้วยหอมที่ดูลูกใหญ่และที่สำคัญยังไม่ใกล้เน่าครับ เพราะเปลือกยังเหลืองสวยเชียว เรียกว่าคุ้มค่าคุ้มราคาครับ

- มุมมอง Metto ผ่านไปผ่านมาแถวนี้ถ้าเจอก็อุดหนุนเขาหน่อยก็คงจะดีมากครับ เพราะเขาชิลๆ ตั้งใจทอดขายของดีครับ ราคาก็ไม่แพง ได้ความสด,สะอาดทอดใหม่ๆ ต้องลืมเรื่องมลพิษที่ปะปนมากับควันรถไปก่อน เพราะยังไงสไตล์รถเข็น หรือตามแผงลอยกับควันและฝุ่นละออง คงหลีกเลี่ยงกันไม่ได้ แต่ที่เลือกได้ก็คือ ความน่ารับประทานของรถเข็นและความสะอาดของร้านที่เสี่ยงน้อยที่สุดไปละกันคร้าบบบ

สำหรับวันนี้สวัสดีครับ (8 September 2014)
บทความต่างๆ ที่บรรยายเป็นมุมมองส่วนตัวของผมเท่านั้น โปรดใช้วิจารณญานในการรับฟังและพิสูจน์ด้วยตัวท่านเองดีที่สุดคร้าบบ
Written By Metto
2014 Metto All Rights Reserverd.